### 5.     Drøftelse af naturpolitik - eksempler på mål og handlinger

**Åbent**

Sagsnr.: 326-2019-31179       J.nr.: 09.00.00           Dokumentnr.:
326-2021-67479

**Sagstype**

Drøftelse.

**Resume og sagens baggrund**

Kommunalbestyrelsen har besluttet, at der skal udarbejdes en
ny natur- og miljøpolitik. Teknik- og Miljøudvalget har efterfølgende drøftet
fokus og indhold i en ny natur- og miljøpolitik. På baggrund af drøftelserne
blev et første udkast til en naturpolitik med forslag til vision og mål
fremlagt til udvalgets drøftelser på mødet i marts. Som opfølgning på udvalgets
drøftelse fremlægger administrationen eksempler på mål og handlinger til
drøftelse i udvalget.

**Indstillinger**

Chefen for Plan, Byg og Miljø indstiller, at udvalget
drøfter eksempler på mål og handlinger til den kommende naturpolitik.

**Behandling**

Teknik- og miljøudvalget.

**Sagsfremstilling**

På udvalgets møde i marts blev det første udkast til
naturpolitik fremlagt til udvalgets drøftelse. Naturpolitikken tager afsæt i
det brede natursyn fra beskyttelse til benyttelse. Biodiversitet og
tilgængelighed er gennemgående temaer i politikken, der er bygget op omkring de
fire overskrifter

·
Bynatur

·
Natur i det åbne land

·
Sårbar natur og

·
Våd natur.

For at sikre at naturpolitikken realiseres, er det
hensigten, at den følges op med et handlekatalog, der kommer til at indeholde
forslag til konkrete handlinger, der kan ses som en vej hen imod opfyldelsen af
målene. Naturpolitikken kommer dermed til at være en ramme for forbedring af
naturtilstanden, hvor handlekataloget giver forslag til de konkrete tiltag.

Ved den første drøftelse af naturpolitikken efterlyste
udvalget eksempler på handlinger. Til brug for udvalgets videre drøftelser af
naturpolitikken har administrationen derfor udarbejdet eksempler på konkrete
handlinger, der skal medvirke til at realisere naturpolitikkens mål.

Udvalget drøftede også målsætninger for naturpolitikken.
Administrationen kan godt komme med meget konkrete mål, f.eks. mere skov eller
flere naturområder opgjort i hektar og lignende, men anbefaler, at udvalget
fokuserer på i det hele taget at skabe en forbedring og drøfter hvilke
handlinger, der kan understøtte, at der sker en forbedring. Et mål om 1.000
hektar mere natur kan være svært at håndtere, hvis man ikke har afklaret
hvordan den første hektar skal nås.

I takt med at forskellige handlinger gennemføres, vil det
give anledning til vurdering af målene og målopfyldelsen og det kan danne
grundlag for de fortsatte politiske prioriteringer i arbejdet.

Handlingerne tager både udgangspunkt i de fire overskrifter
samt biodiversitet og tilgængelighed som naturpolitikkens gennemgående temaer.
Effekten af handlingerne og den indsats der kræves for at kunne gennemføre dem,
er også angivet. Indsatsen er beskrevet som tid, om det er nemt eller svært, omfanget
af mandetimer, lodsejer-/borgerinddragelse samt finansiering.

Fælles for de eksempler på handlinger, der fremlægges er, at
det som hovedregel enten er handlinger på kommunale arealer, hvor der i
forvejen er en drift, eller handlinger, der tager afsæt i en opgave, der i
forvejen skal laves.

Administrationen anbefaler, at udvalget drøfter de eksempler
på handlinger, der fremlægges, som eksempler på konkrete og overskuelige
førstetiltag, der kan medvirke til at realisere naturpolitikkens vision:

*”Kalundborg Kommune skal være en grøn, naturrig kommune
med mere biodiversitet*

*i alle typer af grønne områder. Vi vil sørge for mere og
bedre natur i byerne, i det åbne land og i den våde natur, og passe på og
udvikle den sårbare natur. Stier og andre støttepunkter skal åbne både landskab
og bynatur og give rum til naturoplevelser, rekreation og friluftsakti-viteter
til glæde for alle, der bor i og besøger Kalundborg Kommune”.*

En af de ting det kræves for at kunne realisere handlingerne
og dermed naturpolitikken er økonomi. Nogle af handlingerne vil kunne
realiseres indenfor eksisterende drift, mens andre vil blive dyrere for den
eksisterende drift.

Og nogle handlinger vil kræve nogle midler til igangsætning,
mens der til andre vil kunne søges forskellig støtte og fondsmidler. Administrationen
foreslår, at udvalget drøfter hvordan den afledte økonomi i både igangsætning
og de efterfølgende afledte driftsudgifter kan løftes. En model kunne være, som
det f.eks. gøres indenfor trafiksikkerhed, hvor der årligt afsættes en årlig
pulje til trafiksikkerhedsprojekter. Proceduren har her været, at der
indledningsvis gives en anlægsbevilling, hvorefter udvalget drøfter hvilke
projekter, der skal sættes i gang.

Administrationen foreslår også, at udvalget drøfter den videre
proces frem til næste møde i det grønne dialogforum.

**Økonomiske konsekvenser**

Ingen

**Bilag**

|  |  |
| --- | --- |
| Naturpolitik - Eksempler på mål og handlinger | 326-2021-67519 |